En enkel veisperring ble satt opp en kilometer nord for det nordlige tunnel-innslaget. Foto: TorbjørnS (17. februar 2013) 
Tunnelinnslaget et måned etter brannen.  Foto: TorbjørnS (17. februar 2013) 
Anleggsmaskin og utstyr ved sørenden av tunnelen. Den største aktiviteten var ved innslaget i nord.  Foto: TorbjørnS (17. februar 2013) 
**Brunostbrannen**, også omtalt som *ostebrannen* og på engelsk som *The Goat Cheese Fire*, var en lokal mediasak som omhandlet en brann i Brattlitunnelen på riksvei 827 i Narvik (da Tysfjord) kommune i Nordland. Saken vakte raskt nasjonal oppmerksomhet, med omtale blant annet i VG og Aftenposten,  og etter hvert internasjonalt.

Brannforløpet
-------------

Rundt klokken 20.30 den 17. januar 2013 kom en tilhenger lastet med 27 tonn brunost i brann i Brattlitunnelen. Vogntoget var på vei sørover mot Kjøpsvik og sjåføren fikk hektet av tilhengeren, som ble stående igjen rundt 150 meter fra innslaget mot sør i den over 3500 meter lange tunnelen. Årsaken til brannen ble antatt å være at det tok fyr i hjullagrene.

Det høye fettinnholdet i brunost fører til at det frigis enorme mengder med energi når den forbrennes. I en lignende brann i 1999 i Mont Blanc-tunnelen på grensen mellom Frankrike og Italia døde 39 personer da en lastebil med mel og margarin tok fyr, og i 1919 omkom rundt 20 personer og 150 ble skadet da en melassetank eksploderte i Boston.

Etter fire dager var brannen endelig slukket den 21. januar. Flere sikringsbolter ble skadet i varmen, og måtte skiftes ut, i tillegg til at fjellet var sprukket i flere retninger og det ble ventet at veien ville forbli stengt i 2-3 uker. Etter nærmere ettersyn og undersøkelser viste det seg at brannen hadde forårsaket så store skader at tunnelen ble forventet stengt i over en måned. I tillegg til en nedvasking for å få fjernet sot, røyk og gasser måtte lys- el-, nød- og automasjonsanlegg samt vifter over en lengde på minst en kilometer skiftes ut. PE-skummet i deler av tunnelen var oppbrent og det måtte på plass ny frost- og vannsikring.

Etter brannen
-------------

Allerede få dager etter hendelsen ble NRK kontaktet av internasjonale TV-selskaper som ønsket bilder fra brannen. Det britiske kringkastingsselskapet BBC la ut historien på sine nettsider den 22. januar under tittelen «norsk geitostbrann stenger tunnel», og i dagene som fulgte har saken vært omtalt også blant andre i The New York Times, Toronto Sun, Sky News, Alaska Dispatch og på nettsiden til Discovery Channel. Den 24. januar fikk brunostsaken omtale på den uavhengige amerikanske radiokanalen National Public Radio der man stiller spørsmål om hva denne osten inneholder ettersom den kunne brenne i fire dager, i tillegg til på en humoristisk måte å stille spørsmålet man er trygg og om FN kjenner til problemet.

Informasjonsskilt i Sætrankrysset ved E6 Foto: TorbjørnS (17. februar 2013) 
Tettstedet Kjøpsvik, som ligger på nordsiden av Tysfjorden ble med brannen veiløst, og hadde kun forbindelse sørover med ferge til Drag. Det kom raskt krav om at bilferga MF «Vardehorn» (som vanligvis trafikkerer Drag–Kjøpsvik) skulle settes inn i et trekantsamband som også innbefattet anløp av Skarberget på europavei 6 og som ville gi en mer direkte forbindelse mot Narvik enn omkjøring via Drag til Bognes og deretter ferge til Skarberget ville gi. Den 23. januar ble trekantsambandet satt opp, men det ble lagt ned igjen fra og med den 7. februar i samråd med Tysfjords ordfører, Tor Asgeir Johansen, begrunnet med at nytteverdien var for liten i forhold til de økonomiske kostnadene. Som erstatning ble rutetilbudet til Drag justert slik at bedre korrespondanse med ferga på europavei 6 kunne oppnås. Likevel skapte den stengte veien problemer i form av forsinket postgang som blant annet ga problemer for leveransen av viktige medisiner og blodprøver. Etterhvert ble Cominors daglige bussturer og taxikjøringen mellom mellom Kjøpsvik og Narvik stoppet opp med ny rute til Sætran, noe som spesielt rammet skoleelever hardt. Brannen har også gitt store tap for enkelte aktører i det lokale næringslivet.

Riksveien til Kjøpsvik, og fergesambandet videre til Drag er, med en årsdøgntrafikk på 541 personbilenheter (2012), en av Nordlands mest trafikkerte fergestrekning. Den blir også i stor grad benyttet som rute for tungtransporten som går mellom Narvik og Fauske, for å unngå tre ekstra stigninger langs europaveien.

Som en følge av brannen i Brattlitunnelen skrev Steigens ordfører, Asle Schrøder, brev til samferdselsminister Marit Arnstad og Nordland fylkeskommune der han ønsker å få satt fokus på en forlengelse av fylkesvei 17 (Kystriksveien) nordover fra Bodø. Dette begrunnes med at europavei 6 er den eneste veiforbindelsen mellom Nord-Salten og Bodø, en strekning med 15 tunneler. I tillegg har Steigen kommune kun en veiforbindelse ut som går via den åtte kilometer lange Steigentunnelen. Det vises til at en hendelse som fører til en eventuell stengning av tunnelen, vil føre til store kommunikasjons- og logistikkmessige problemer for Steigen. 

Den 22. februar ble tunnelen igjen åpnet for trafikk på dagtid med fortsatt pågående vedlikeholdsarbeid, nattestegning og kjøring med følgebil til enkelte tider av døgnet. Reperasjonskostnadene etter brannen beløp seg på 8,2 millioner kroner. I tillegg vil kostnadene til sikringstiltak komme på ytterligere tyve millioner kroner. Oppgraderingsarbeidet etter tunnelbrannen er forventet å være ferdigstilt i løpet av oktober 2015, med forventede kostnader på rundt 35 millioner kroner.

Det brannfarlige PE-skummet, som brukes som isolasjon i tunneler, skal dekkes med betong for å hindre branner å utvikle seg inne i tunnelene. Per februar 2013 var det 195 norske veitunneler som ikke var dekket med dette betonglaget. Brattlitunnelen er, fortsatt etter gjenåpningen, en av dem.

Referanser
----------

1. ↑  VG 22.01.13: Brunostbrann stenger tunnel i flere uker. Besøkt 25. januar 2013.
2. ↑  Aftenposten 22.01.13: Tunnel stengt av brennende brunost
3. ↑  Fremovers artikkel 17.01.2013 av Anders Horne: Veien stengt i lang tid. Besøkt 23. januar 2013.
4. ↑  Fremovers artikkel 18.01.2013 av Ann-Kristin Hanssen: Brann i Brattlitunnelen. Besøkt 23. januar 2013.
5. ↑  Det viser seg at brunost brenner vanvittig godt - NRK Nordland
6. ↑  The New York Reader: Morass of Molasses Mucks Up Boston. Besøkt 25. januar 2013. (en)
7. ↑  Tunnelbrannen slukket etter fire dager – NRK Nordland 21. januar 2013
8. 1 2 3  NRK Nordland 25.01.13: Hvor godt brenner egentlig brunost?. Besøkt 25. januar 2013. (Nettstedet har lenke til radoinnslaget)
9. ↑  Fremovers artikkel 14.02.2013 av Ann-Cathrin Braseth: Enorme skader etter brunostbrannen Besøkt 14. februar 2013.
10. ↑  Brunostbrannen vekker oppsikt i utlandet – NRK Nordland 22. januar 2013
11. ↑  BBCs artikkel 22.01.13: Norway goat cheese fire closes tunnel. Besøkt 23. januar 2013. (en)
12. ↑  New York Times 22.01.13: Norway: Cheese Fire Shuts Tunnel. Besøkt 25. januar 2013. (en)
13. ↑  Toronto Sun 22.01.13: Cheese fire causes traffic meltdown in Norway tunnel. Besøkt 25. januar 2013 (en)
14. ↑  Sky News 24.01.13: Goat cheese fire closes Norway tunnel Arkivert 7. mars 2016 hos Wayback Machine.. Besøkt 25. januar 2013. (en)
15. ↑  Alaska Dispatch 23.01.13: Flaming cheese disasters more common than one would think. Besøkt 25. januar 2013. (en)
16. ↑  Discovery 23.01.13: Cheese Fire Closes Norwegian Tunnel. Besøkt 25. januar 2013. (en)
17. ↑  National Public Radio 23.01.13: Burning Cheese Closes Norwegian Road For Days. Besøkt 25. januar 2013. (Nettstedet har lenke til radioinnslaget) (en)
18. ↑  Fremovers artikkel 19.01.13 av Ann-Chatrin Braseth: Krever at fergen legger om ruten. Besøkt 23. januar 2013.
19. ↑  Fremovers artikkel 22.01.2013 av Frode Danielsen: Setter opp trekantsamband. Besøkt 23. januar 2013.
20. ↑  Fremover 7. januar 2013. Artikkel av Ann-Cathrin Braseth: Kjøpsvik fikk nei til «Brunost»-ferge. (Papirutgaven side 30).
21. ↑  Avisa Nordlands artikkel 11.02.2013: Enda mer isolert etter brunostbrannen. Besøkt 14. februar 2013.
22. ↑  Statens vegvesen. Ferjestatistikk 2012 Arkivert 5. mars 2016 hos Wayback Machine.. Besøkt 10. september 2015.
23. ↑  Statens vegvesen. Trafikkinformasjon for riksvei 827. Besøkt 22. februar 2013.
24. ↑  Dagens Næringsliv 3. oktober 2013. Store kostnader ved brunostbran. Besøkt 4. oktober 2013.
25. ↑  Fremover 10. september 2015, Rehabilitering av brunosttunnelen «er fryktelig på overtid». Besøkt 10. september 2015.
26. ↑  NRK Nordland 23. februar 2013: 200 brannfarlige tunneler brukes daglig. Besøkt 23. februar 2013.

Eksterne lenker
---------------

* Fremover: Slik ser brunosthengeren ut etter brannen. Publisert 21. januar 2013.
* NRK Nordland: Bilder fra brunostbrannen
* NRK Nordland: Bilder fra brunostbrannen.
* BBC: «Norway goat cheese fire close tunnel». Publisert 22. januar 2013.
* National Public Radios omtale og radioinnslag fra brannen
* Lokalavisa NordSalten 13. februar 2013: Ordfører Asle Schrøders brev til samferdselsministeren.